Diari Oficial de la Generalitat Valenciana


Sumari del DOGV 3272, del 25-06-1998 (1998/5267)

CONVOCATÒRIA de concurs-oposició per a la provisió d'1 plaça de cap del Servei d'Assistència Tècnica i Manteniment de les Corts Valencianes.
--------------------------------------------------------------------------------------------------------------------------------------------

### Dades del document

Número de DOGV
:   3272

Data del DOGV
:   25-06-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5267


Data del document
:   15-06-1998

Organisme emissor
:   Corts Valencianes

Tipus de document
:   Convocatòria

CONVOCATÒRIA de concurs-oposició per a la provisió d'1 plaça de cap del Servei d'Assistència Tècnica i Manteniment de les Corts Valencianes. [1998/X5267]
  
Mesa de les Corts Valencianes
  
De conformitat amb les competències que li atorga l'article 32.4 del Reglament de la Cambra i l'article 31 dels Estatuts de Govern i Règim Interior de les Corts Valencianes, a proposta de la Presidència, la Mesa de les Corts Valencianes, en la sessió del dia 15 de juny de 1998, ha acordat convocar concurs-oposició per a la provisió d'1 plaça de cap del Servei d'Assistència Tècnica i Manteniment de les Corts Valencianes, que es regirà per les bases següents:
  
Bases
  
Primera
  
És objecte d'aquesta convocatòria la provisió d'una plaça de cap del Servei d'Assistència Tècnica i Manteniment, vacant en la plantilla de les Corts Valencianes, del grup A, nivell 26.
  
Segona. Requisits dels candidats/es
  
Per a ser admesos/es a les proves selectives caldrà, d'acord amb el que disposa l'article 30 dels Estatuts de Govern i Règim Interior de les Corts Valencianes, reunir els requisits següents:
  
a) Tenir nacionalitat espanyola i ser major d'edat.
  
b) Estar en possessió del títol superior o equivalent (llicenciat/a o enginyer/a) o en condicions d'obtenir-lo en la data en què finalitze el termini de presentació d'instàncies.
  
c) No trobar-se inhabilitat per a l'exercici de la funció pública per sentència ferma.
  
d) No haver estat separat del servei públic mitjançant expedient disciplinari.
  
e) No patir malaltia o defecte físic que impedesca l'exercici de les corresponents funcions.
  
f) Complir els requisits que s'estableixen en aquesta convocatòria.
  
Els candidats hauran de reunir els requisits esmentats en la data en què finalitze el termini de presentació de sol·licituds.
  
Aspirants amb discapacitació:
  
El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A tal efecte, les persones interessades hauran de formular la petició corresponent en la sol·licitud de participació en aquest concurs-oposició.
  
Tercera. Procediment de selecció
  
El procediment de selecció dels aspirants constarà de les fases següents:
  
1. Concurs
  
2. Oposició.
  
1. Fase de concurs.
  
El procés de selecció s'iniciarà amb la fase de concurs, per a la qual cosa el tribunal es reunirà en la data que determine el seu president.
  
En aqueixa data, que serà anunciada prèviament al tauler d'anuncis de les Corts Valencianes, el tribunal avaluarà els mèrits al·legats, farà públiques les puntuacions assolides per cada aspirant i, si estimara necessari comprovar determinats mèrits, procedirà a convocar a algun o a tots els aspirants per a la realització de la prova de comprovació que estime pertinent.
  
Finalitzada la fase de concurs, el tribunal anunciarà la data d'inici dels exercicis de l'oposició. Aquesta data serà anunciada amb una antelació no inferior a 30 dies, i es publicarà en el Butlletí Oficial de les Corts Valencianes.
  
Desenvolupament del concurs:
  
Els mèrits al·legats es classificaran i puntuaran pel tribunal, d'acord amb el barem següent:
  
a) Docència de disciplines jurídiques, Teoria de l'Estat o Ciències Econòmiques en universitat, centre de l'Administració Pública o centre d'estudis superiors, públics o privats, fins 1 punt.
  
b) Títol de doctor en qualsevol de les disciplines requerides, 1 punt.
  
c) Expedient acadèmic de la llicenciatura en Dret, Ciències Polítiques o Econòmiques, fins 1 punt.
  
d) Assistència a congressos, cursos i seminaris relacionats amb el Dret, l'Economia o l'Administració Pública, fins 0,5 punts.
  
e) Exercici efectiu de la professió d'advocat/da o economista durant un termini mínim d'un any, fins 1 punt.
  
f) Serveis prestats en administracions o institucions públiques, durant el termini mínim d'un any:
  
- en funció per a la qual s'exigeix títol de llicenciat en Dret, Ciències Polítiques o Econòmiques, fins 1 punt.
  
- en tasques habituals d'assessoria jurídica o econòmica, fins 2 punts.
  
- en treball similar al d'aquesta convocatòria, fins 2 punts.
  
g) Coneixements de valencià, anglès, francès, italià o alemany, fins 2 punts.
  
La justificació dels mèrits inclosos en l'anterior barem es realitzarà per qualsevol mitjà de prova admés en dret, i en particular:
  
- Per a títols acadèmics, original o fotocòpia compulsada.
  
- Per a serveis prestats en administracions públiques, certificació expedida per l'òrgan competent.
  
- Per a acreditar l'exercici professional de l'Advocacia, certificació expedida pel col·legi corresponent, així com documents que demostren l'efectivitat de l'exercici.
  
- Per a acreditar la docència, certificació expedida per l'òrgan competent de què es tracte.
  
- Per a acreditar l'exercici de qualsevol altra activitat exigida, tant en l'administració com en l'empresa privada, caldrà certificació emesa per aquestes.
  
- Per a tots els idiomes, títols i certificacions del corresponent centre docent, sense perjudici que els concursants puguen ser examinats sobre els idiomes que hagen assenyalat en la seua sol·licitud, i la prova consistirà en lectura i traducció oral, a llibre obert i sense diccionari, d'un o diversos paràgrafs de literatura de l'idioma elegit, així com qualsevol altra prova que el tribunal estime pertinent.
  
2. Fase d'oposició
  
Aquesta fase consta de dues parts, una de teòrica i una altra de pràctica, i ambdues tenen caràcter eliminatori.
  
A. Part teòrica:
  
Consta la part teòrica de tres exercicis diferenciats:
  
El primer exercici consisteix a dissertar per escrit durant un temps màxim de 4 hores, sobre quatre temes del programa que figura en l'annex I (Teoria General del Dret, Dret Constitucional, Dret Autonòmic i Dret Parlamentari).
  
Es trauran a l'atzar 8 temes, dels quals el Tribunal n'elegirà quatre, sobre les quals versarà l'exercici.
  
El segon exercici consistirà a dissertar per escrit durant un temps màxim de 4 hores, sobre 4 temes trets a l'atzar dels inclosos en el Programa que figura en l'annex II (Dret Administratiu i Administració Local).
  
Es trauran a l'atzar 8 temes, dels quals el Tribunal n'elegirà quatre, sobre els quals versarà l'exercici.
  
El tercer exercici consisteix a dissertar per escrit durant un temps màxim de 2 hores sobre 2 temes del Programa que figura en l'annex III (Hisenda Pública i altres branques del Dret).
  
Es trauran a l'atzar 4 temes, dels quals el Tribunal elegirà un total de dos temes.
  
Cada un dels tres exercicis que integren la part teòrica serà eliminatori, i es qualificaran de 0 a 10 punts, i caldrà obtenir un mínim de 5 punts per a passar a l'exercici següent.
  
Al final de cada exercici es farà pública una relació dels opositors aprovats, amb expressió de la puntuació assolida.
  
Els exercicis primer, segon i tercer de la part teòrica de l'oposició s'ajustaran a les normes següents: una vegada que els opositors hagen acabat d'escriure, introduiran els fulls o folis que haguessen redactats en un sobre, la solapa del qual signaran la persona interessada i el secretari del Tribunal, sota la custòdia del qual quedaran tots els sobres. Quan corresponga, d'acord amb la base de la convocatòria, l'opositor/a obrirà els sobres signats per ell davant del Tribunal i procedirà a la lectura dels folis que haja redactat, i perdran tots els seus drets els/les opositors/es que no complisquen allò prescrit en aquesta norma.
  
En aquells exercicis que no puguen tenir lloc conjuntament, l'ordre d'actuació de les persones aspirants serà, de conformitat amb la Resolució de la Direcció General de la Funció Pública, de 30 de gener de 1998, per ordre alfabètic de cognoms, tot començant per la lletra P.
  
B. Part pràctica:
  
La part pràctica de l'oposició consistirà en la realització d'una o de diverses proves pràctiques, determinades pel Tribunal, immediatament abans de la realització de l'exercici, relacionades amb les funcions pròpies de la Direcció d'Assistència Tècnica i Manteniment de les Corts Valencianes. El temps de la durada de la prova o proves serà determinat pel Tribunal en funció de la dificultat que represente.
  
Els opositors podran servir-se en la realització de l'exercici dels textos legals de què vagen proveïts. No s'hi permetrà l'ús de comentaris doctrinals, llibres de consulta, jurisprudència ni formularis; això no obstant, hom podrà utilitzar les edicions d'ús comú comprensives de textos legals, encara que incorporen notes a peu de pàgina o breu referència de Jurisprudència.
  
Aquesta part pràctica tindrà lloc en un sol dia i per a la seua realització els opositors disposaran d'un màxim de quatre hores.
  
Quedaran eliminats tots els opositors que en aquest exercici no assolisquen una puntuació mínima de cinc punts.
  
Desenvolupament dels exercicis:
  
Començades les proves, l'anunci de la realització dels altres exercicis es farà públic pel tribunal al local en què haja tingut lloc l'exercici anterior i a la seu de les Corts Valencianes, amb una antelació de 48 hores com a mínim.
  
Les persones aspirants seran convocades per a cada exercici en crida única, i en seran excloses les qui no compareguen, tret dels casos de força major degudament justificats i lliurement estimats pel tribunal.
  
Els membres del tribunal qualificador i el personal col·laborador no permetran l'accés a la sala on tinga lloc l'exercici d'aquelles persones que compareguen una vegada conclosa la crida dels aspirants.
  
Les persones aspirants hauran d'acreditar la seua personalitat mitjançant la presentació del DNI, o del resguard amb fotografia, del passaport o del permís de conduir, sense que a l'efecte siguen vàlides les fotocòpies compulsades dels documents esmentats. L'incompliment d'aquest requisit per algun aspirant en determinarà l'exclusió de la celebració de les proves.
  
Quarta. Sol·licituds
  
Els qui vulguen prendre part en aquest concurs-oposició hauran de presentar o remetre la sol·licitud (segons model que figura en l'annex IV), dirigida al president de les Corts Valencianes, en el Registre de les Corts Valencianes, c/ de la Llibertat, 10 de València, o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils, comptats a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
La sol·licitud anirà acompanyada d'una fotocòpia del DNI, així com de tots els justificants i documents acreditatius dels mèrits que s'al·leguen.
  
Les persones aspirants amb discapacitació assenyalaran en l'imprés de sol·licitud les mesures d'adaptació que necessiten, d'acord amb la classificació següent:
  
Eliminació de barreres arquitectòniques i taula adaptada a la cadira de rodes.
  
Ampliació del temps de durada de l'exercici.
  
Augment de la grandària dels caràcters de l'examen, per dificultat de visió.
  
Necessitat d'intèrpret, a causa de la sordesa.
  
Sistema braille d'escriptura, per invident.
  
Cinquena. Admissió de candidats
  
Finalitzat el termini de presentació d'instàncies, la Presidència de les Corts Valencianes aprovarà la relació d'admesos i d'exclosos, que es publicarà en el Butlletí Oficial de les Corts Valencianes i assenyalarà, conformement amb l'article 71 de la Llei de Règim Jurídic de les Administracions Públiques i del Procediment Administratiu Comú, el termini de subsanació dels defectes en què haja incorregut la persona interessada o, si convé, el d'al·legacions per als exclosos de la llista.
  
Finalitzat el termini esmentat, i vistes les reclamacions i subsanats els defectes, es dictarà resolució que aprove la llista definitiva d'admesos/es i d'exclosos/es, la qual serà publicada en el Butlletí Oficial de les Corts Valencianes.
  
Igualment, el president de la Cambra ordenarà la publicació en el Butlletí Oficial de les Corts Valencianes:
  
- del tribunal qualificador que ha de jutjar el concurs-oposició.
  
- del lloc, la data i l'hora de realització del primer exercici de la fase d'oposició.
  
Sisena. Tribunal
  
El Tribunal qualificador, que serà designat per la Mesa de les Corts, estarà integrat de la forma següent:
  
President: el president de les Corts Valencianes o el vicepresident en qui delegue.
  
Vocals:
  
- Dos membres de la Mesa de les Corts Valencianes.
  
- El lletrat major.
  
- Un/a lletrat/da de les Corts Valencianes o un/a director/a d'Àrea designat/a per la Mesa, oït el Consell de Personal.
  
Un/a professor/a de Disciplina Jurídica, proposat per les universitats valencianes.
  
Un/a representant del Consell de Personal, que actuarà amb veu i sense vot.
  
El/La secretari/ària, que serà un funcionari/ària de les Corts Valencianes, que actuarà a aquests efectes amb veu i sense vot.
  
El Tribunal quedarà constituït, a més a més, pels suplents respectius que, simultàniament amb els titulars, hauran de ser designats.
  
El Tribunal no podrà constituir-se ni actuar sense l'assistència, almenys, de cinc dels seus membres, titulars o suplents indistintament.
  
El Tribunal podrà disposar la incorporació als seus treballs d'assessors especialistes, per a les proves que considere convenient; aquests assessors limitaran la seua actuació a l'exercici de la seua especialitat tècnica, i no tindran vot en cap cas.
  
Els membres del tribunal, així com els assessors, hauran d'abstenir-se d'intervenir-hi i podran ser recusats pels interessats quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
També hauran d'abstenir-se aquells que haguessen realitzat tasques de preparació d'aspirants en els cinc anys anteriors a la publicació d'aquesta convocatòria.
  
El president del Tribunal adoptarà les mesures oportunes per a garantir que els exercicis de la fase d'oposició, que no siguen llegits davant del tribunal, siguen corregits sense que es conega la identitat dels aspirants.
  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
El tribunal, a efectes d'indemnitzacions per assistència a les sessions, es regirà d'acord amb el que disposa el Decret 24/1997, d'11 de febrer, del Govern Valencià, sobre indemnització per raó del servei i gratificacions per serveis extraordinaris.
  
Setena
  
Finalitzat el concurs-oposició, es farà pública la llista de l'opositor/a aprovat/da que s'elevarà a la Mesa de les Corts Valencianes amb la corresponent proposta de nomenament.
  
El Tribunal no podrà aprovar ni declarar que han superat les proves un nombre d'aspirants superior al de places convocades.
  
L'aspirant proposat/da pel Tribunal per a ocupar la plaça, haurà de presentar en el Departament de Gestió de Personal, dins del termini de vint dies hàbils comptats a partir que es faça pública la llista d'aprovats/des, els documents següent:
  
1) Certificat de naixement, expedit pel Registre Civil corresponent, o fotocòpia compulsada del DNI.
  
2) Certificat mèdic acreditatiu de no patir malaltia o defecte físic que impedesca l'exercici de les corresponents funcions, expedit per la Direcció Territorial de Sanitat i Consum de la Conselleria de Sanitat, o pels organismes competents de les comunitats autònomes.
  
3) Fotocòpia compulsada del títol de llicenciat/a o enginyer/a.
  
4) Declaració jurada o promesa de no haver estat separat/da del servei públic mitjançant expedient disciplinari, ni trobar-se inhabilitat/da per a l'exercici de la funció pública.
  
Vuitena
  
Una vegada comprovada la conformitat dels documents presentats, la Mesa formularà el nomenament corresponent, que serà publicat en el Butlletí Oficial de les Corts Valencianes, i notificat a la persona interessada.
  
Aquesta haurà d'incorporar-se al servei de les Corts Valencianes en el termini de vint dies hàbils, comptats a partir de la notificació. Si es produeix cap defecte en la documentació que impedesca el nomenament, o el/la nomenat/da no s'incorpora al seu lloc de treball en el termini establert, la Mesa podrà substituir-lo/la per aquell/a que el/la seguisca per puntuació en la qualificació del Tribunal, dels que hagen superat totes les proves.
  
La persona nomenada ho és amb caràcter provisional per un període de sis mesos, d'acord amb allò previst en l'article 33 dels Estatuts de Govern i Règim Interior de les Corts Valencianes. Superat aquest període de pràctiques, serà nomenat/da, si s'escau, funcionari/ària de les Corts Valencianes.
  
Novena
  
La sol·licitud de les persones interessades per a prendre part en aquesta convocatòria suposa l'acceptació expressa d'aquestes bases.
  
Deu
  
Contra les actuacions del tribunal, es podrà interposar recurs davant la Mesa de les Corts Valencianes, en el termini d'un mes comptat a partir de l'endemà de la seua publicació, segons preveu l'article 66 dels Estatuts de Govern i Règim Interior de les Corts Valencianes.
  
La Mesa de les Corts Valencianes interpreta i completa el contingut de les bases susdites, i adopta resolució definitiva en totes les qüestions que se'n deriven de l'aplicació, i les seues resolucions podran ser impugnades pels interessats/des d'acord amb el que estableix la Llei de Règim Jurídic de les Administracions Públiques i del Procediment Administratiu Comú.
  
Cosa que fem pública perquè en prengueu coneixement, de conformitat amb el que estableix l'article 91.1 del Reglament de les Corts Valencianes.
  
Palau de les Corts Valencianes,
  
València, 15 de juny de 1998.- El secretari primer: Martín Luis Quirós Palau. El president: Héctor Villalba Chirivella
  
Annex I
  
Programa del primer exercici.
  
Teoria General del Dret, Dret Constitucional, Dret Autonòmic, Dret Parlamentari.
  
Tema 1. El Dret com a sistema de normes jurídiques. Elements del sistema: normes escrites i no escrites. Legislació positiva i negativa. Estructura i funcions del sistema.
  
Tema 2. Concepte material i formal de llei. Les normes amb rang de llei. Normes escrites amb valor inferior a la llei. El principi de supremacia de la Constitució, els tractats internacionals i el Dret Comunitari Europeu.
  
Tema 3. El costum, els principis generals del Dret i la Jurisprudència.
  
Tema 4. L'estat. Formes d'estat i formes de govern. Plantejament general. Origen i desenvolupament del concepte d'estat. Teories sobre l'estat. Definicions i elements constitutius de l'estat. Les funcions de l'estat. Formes d'estat i formes de govern. Principals tipologies.
  
Tema 5. Partits polítics i sistemes de partits. Concepte i definicions. Evolució històrica. Estatut jurídic i finançament. Organització, estructura i funcionament. Tipologies i funcions. Els sistemes de partits. Definicions. Classificacions. Elits i grups de pressió.
  
Tema 6. El procés d'elaboració de la Constitució de 1978. La fórmula política de la Constitució. La Reforma de la Constitució.
  
Tema 7. L'estructura territorial de l'estat. L'estat unitari i les seues variants. L'estat regional. L'estat federal. El federalisme per integració o associació. La confederació. El federalisme per dissociació o descentralització. Estructura de l'estat federal. Les teories sobre l'estat federal. Tendències actuals.
  
Tema 8. El Cap de l'Estat: evolució històrica i dret comparat. Regulació constitucional de la Corona. Funcions de la Corona. Les relacions amb altres òrgans de l'estat.
  
Tema 9. Les Corts Generals: composició. El sistema electoral. L'organització de les Cambres. Òrgans directius i òrgans de treball parlamentari. L'Estatut del diputat. El funcionament de les Corts Generals.
  
Tema 10. Les Corts Generals: la funció legislativa. La funció d'impuls i control. Les funcions d'informació i direcció política. La funció pressupostària, la potestat tributària i les relacions amb el Tribunal de Comptes. La funció d'impuls de l'acció del govern.
  
Tema 11. El govern: evolució històrica i comparada. Composició i funcions del govern.
  
Tema 12. Les relacions entre les Corts i el govern: característiques generals del sistema parlamentari espanyol. La investidura del president del Govern. La moció de censura i la qüestió de confiança. La dissolució de la Cambra.
  
Tema 13. L'Administració de Justícia: evolució històrica i principis constitucionals d'actuació. Principis d'organització i funcionament. El Consell General del Poder Judicial i el Ministeri Fiscal. El jurat i la participació ciutadana.
  
Tema 14. El Tribunal Constitucional: models històrics i evolució de la jurisdicció constitucional. Naturalesa, composició, organització i funcionament. L'estatut dels seus membres. Funcions del Tribunal Constitucional.
  
Tema 15. Dels drets fonamentals i de les llibertats públiques. Anàlisi general. Els drets de llibertat individual: la dignitat de la persona. El dret a la vida i la integritat física i moral. El dret a l'honor, a la intimitat i a la pròpia imatge. La inviolabilitat del domicili i de les comunicacions. La llibertat d'expressió. La llibertat religiosa.
  
Tema 16. Els drets de reunió i manifestació. El dret d'associació. La llibertat sindical. El dret a participar en els afers públics i d'accés als càrrecs públics. El dret de sufragi. El dret de petició.
  
Tema 17. Garantia dels drets i llibertats fonamentals. La figura del Defensor del Poble. La protecció dels drets fonamentals pels tribunals de Justícia. La Llei de Protecció Jurisdiccional dels Drets Fonamentals. El recurs d'empara davant del Tribunal Constitucional. Possible accés davant del Tribunal d'Estrasburg. La suspensió dels drets i de les llibertats: els estats excepcionals, la normativa antiterrorista i la Llei de Seguretat Ciutadana.
  
Tema 18. La reforma constitucional: distinció de procediments. La justificació democràtica de la rigidesa constitucional. La gènesi de la Constitució Espanyola de 1978 com a procés de reforma. La reforma constitucional de 1992.
  
Tema 19. Federalisme i regionalisme en el Dret Comunitari. Naixement i difusió de l'estat federal. L'evolució del federalisme cap a fórmules cooperatives. Elements específics dels estats federals i regionals. Concepte d'estat compost.
  
Tema 20. Naturalesa i construcció de l'estat autonòmic. El principi autonòmic en la construcció de l'estat: unitat i autonomia. Els principis d'integració constitucional. Vies d'accés a l'autonomia i processos d'elaboració i aprovació dels estatuts.
  
Tema 21. Sistema de fonts de les comunitats autònomes. L'Estatut d'Autonomia. La potestat legislativa. La potestat reglamentària.
  
Tema 22. Els criteris generals de la distribució de competències. El model de distribució competencial en la Constitució Espanyola de 1978. La conseqüència de la distribució competencial. La interpretació del Tribunal Constitucional. La distribució competencial i l'ingrés a la Comunitat Europea.
  
Tema 23. Les competències normatives. El marc constitucional de les comunitats autònomes. La competència legislativa exclusiva. La competència legislativa compartida: bases estatals i desenvolupament autonòmic. La competència reglamentària.
  
Tema 24. Les competències executives. Tipologia de les competències d'execució de les comunitats autònomes. Problemes de la circulació. L'execució de la legislació estatal.
  
Tema 25. La modificació extraestatutària de les competències. La Llei-marc. La Llei Orgànica de Delegació o Transferència. La Llei d'Harmonització.
  
Tema 26. El traspàs de serveis de l'estat a les comunitats autònomes. Les transferències de béns i serveis. La valoració dels serveis transferits. El procés de transferència de funcionaris a les comunitats autònomes.
  
Tema 27. Organització institucional bàsica de les comunitats autònomes. Assemblea legislativa. Consell de govern. President.
  
Tema 28. La participació de les comunitats autònomes en les institucions de l'estat. El Senat com a cambra de representació territorial. La iniciativa legislativa de les comunitats autònomes. La iniciativa per a la reforma constitucional.
  
Tema 29. La resolució del conflicte entre l'estat i les comunitats autònomes. Els conflictes de competència. El conflicte positiu. El conflicte negatiu. La impugnació del govern contra disposicions i resolucions de les comunitats autònomes que provoca la suspensió automàtica. El recurs d'inconstitucionalitat. L'execució estatal forçosa.
  
Tema 30. L'Estatut com a norma jurídica. La naturalesa de l'Estatut d'Autonomia. La posició de l'Estatut en el sistema normatiu. La interpretació de l'Estatut.
  
Tema 31. Les disposicions generals. Els elements de la Comunitat Autònoma. El preàmbul de l'Estatut. Denominació i símbols. Règim idiomàtic. Normes de tasca.
  
Tema 32. Les competències. Regles constitucionals de la distribució competencial. Regles constitucionals d'articulació. Els límits de la competència autònoma. Els supòsits de limitació extraordinària de la competència de la Generalitat. Els supòsits d'ampliació extraestatutària de la competència autònoma. Competències pròpies i competències transferides: assaig de delimitació. Les competències condicionades. Les competències condicionades en l'Estatut valencià. Problemes competencials especials. Els decrets de transferències. La reforma de l'Estatut.
  
Tema 33. La Generalitat: instàncies democraticorepresentatives. El sufragi i el vot. El sistema electoral: els condicionants estatutaris. L'Estatut de les Corts Valencianes. L'organització de les Corts Valencianes. L'Estatut del diputat. Les funcions del Parlament.
  
Tema 34. La Generalitat: el president de la Generalitat. El problema de l'Executiu Autònom. La Presidència. L'Estatut del president.
  
Tema 35. La Generalitat: el Consell o Govern Valencià. La posició del Consell o Govern Valencià. Composició i nomenament del Consell. L'Estatut dels consellers i el règim del Consell. Les funcions dels consellers. Les funcions del Consell.
  
Tema 36. El Consell de Cultura. La Sindicatura de Comptes. L'ens públic Radiotelevisió Valenciana.
  
Tema 37. Les normes amb força de llei. L'Estatut. La llei valenciana. Els tipus de llei. El procediment legislatiu. Les normes amb força de llei: el decret legislatiu i el problema del decret-llei.
  
Tema 38. El Reglament. La posició del Reglament en el sistema de fonts. Llei i Reglament: vinculació positiva i reserva de llei. Titularitat de la potestat reglamentària i classes de reglaments. El control dels reglaments.
  
Tema 39. El reglament parlamentari. Naturalesa del reglament parlamentari. La posició del Reglament de les Corts Valencianes en el sistema de fonts. El procés de producció de normes parlamentàries. El control dels reglaments parlamentaris.
  
Tema 40. Les funcions del Parlament. La seua evolució.
  
Tema 41. L'estructura del Parlament. Unicameralisme i bicameralisme en el sistema constitucional. Especial referència a les Corts Generals.
  
Tema 42. Les Corts Valencianes: integració, funcions, organització i funcionament.
  
Tema 43. Dret Parlamentari. El Reglament de les Cambres: tipologia i naturalesa jurídica. Altres fonts. Resolucions de la Mesa i estatuts de govern i règim. El costum i el precedent parlamentari. La interpretació del Dret Parlamentari.
  
Tema 44. El Reglament de les Corts Valencianes. Naturalesa jurídica, elaboració i reforma. Estructura. La interpretació del Reglament.
  
Tema 45. La convocatòria de les Cambres: autoconvocatòria i convocatòries automàtiques i necessàries. Reunions periòdiques i períodes de sessions. La Diputació Permanent. Dret vigent en aquesta matèria.
  
Tema 46. Las sessions: classes, dies i hores hàbils. L'Ordre del Dia: elaboració i significat. El «quòrum» i les seues classes. Dret vigent en aquesta matèria. La constitució de les Cambres. Les credencials. Les incompatibilitats. La renúncia i substitució dels diputats. Dret vigent en aquesta matèria.
  
Tema 47. L'estatut jurídic dels parlamentaris. Les prerrogatives parlamentàries. Els drets i deures dels parlamentaris.
  
Tema 48. La Presidència del Parlament. Els òrgans de govern de las Cambres. La Mesa: importància i naturalesa; elecció i funcions. La Junta de Portaveus.
  
Tema 49. Els grups parlamentaris i la seua naturalesa jurídica, formació i estatut. Repercussions en el funcionament de les Cambres. El grup mixt.
  
Tema 50. Les comissions en el treball parlamentari: funcions i composició. Ponències i seccions. Dret vigent en aquesta matèria. El Plenari de les Cambres. Significat general. Dret vigent en aquesta matèria.
  
Tema 51. El procediment legislatiu en les Corts Valencianes. La iniciativa legislativa. Especialitats. Les esmenes. Retirades de projectes i proposicions de llei. El procediment d'urgència.
  
Tema 52. El debat parlamentari. Sistemes. Ús de la paraula. Interrupcions del president: causes; qüestions que poden suscitar els grups o els parlamentaris. L'obstrucció parlamentària. La cortesia parlamentària. Les votacions. Formes de realització. Les votacions innominades i les nominals. Ordre de votació. Sistemes comuns i especials. Empats.
  
Tema 53. L'aprovació de les lleis. La sanció, promulgació i publicació. Dret vigent en aquesta matèria.
  
Tema 54. Les funcions econòmiques del Parlament. Origen i evolució. Les esmenes i proposicions de llei amb augment de crèdit i disminució d'ingressos. Dret vigent en aquesta matèria.
  
Tema 55. La informació a les Cambres. Els mitjans autònoms d'informació: enquestes i informacions públiques. Les comissions d'enquesta i investigació. Dret vigent en aquesta matèria.
  
Tema 56. Els procediments clàssics de control parlamentari del govern: la moció de censura i la qüestió de confiança. Les interpel·lacions. Les preguntes. Dret vigent en aquesta matèria.
  
Tema 57. Els actes parlamentaris: proposicions no de llei, mocions i resolucions. Dret vigent en aquesta matèria.
  
Tema 58. Control parlamentari de la legislació delegada. Dret vigent en aquesta matèria.
  
Tema 59. La caducitat en el mandat parlamentari. El dret de dissolució del Parlament. Formes i efectes. El dret vigent en aquesta matèria.
  
Tema 60. L'autonomia financera del Parlament. Aprovació i execució del seu pressupost. L'autonomia organitzativa i administrativa del Parlament.
  
Tema 61. L'assistència tècnica legislativa. Sistemes d'organització i funcions: el règim interior de les Corts Valencianes: l'estatut del personal. Funcions dels lletrats del Parlament. El lletrat major. La reproducció dels debats parlamentaris. El Diari de Sessions de les Corts Valencianes i el Butlletí Oficial de les Corts Valencianes. Dret vigent en aquesta matèria.
  
Annex II
  
Dret Administratiu i Administració Local.
  
Tema 1. Els conceptes d'Administració Pública i de Dret Administratiu. La submissió de l'administració al Dret. El principi de legalitat.
  
Tema 2. La relació juridicoadministrativa. Les persones jurídiques públiques: classes. Capacitat de les persones públiques.
  
Tema 3. L'administrat. Concepte i classes. Capacitat de l'administrat i les seues causes modificatives. Les situacions jurídiques de l'administrat: en especial, els drets subjectius i els interessos.
  
Tema 4. La potestat administrativa. Potestats reglades i discrecionals. Discrecionalitat i conceptes jurídics intederminats. Límits de la discrecionalitat. Fiscalització de la discrecionalitat.
  
Tema 5. L'acte administratiu. Concepte. Classes. Elements. Requisits: motivació i forma.
  
Tema 6. Eficàcia dels actes administratius. Executivitat i executorietat. Efectes: demora i retroactivitat. Notificació de resolucions i actes administratius: contingut, terminis i pràctica de les notificacions. La notificació defectuosa. La publicació de disposicions generals i d'actes administratius.
  
Tema 7. La invalidesa de l'acte administratiu i de les disposicions generals. Supòsits de nul·litat de ple dret i d'anul·labilitat. El principi de conservació de l'acte administratiu: transmissibilitat, conversió, conservació i convalidació.
  
Tema 8. Disposicions generals dels procediments administratius i normes reguladores dels distints procediments. Classes d'interessats en el procediment. Drets dels ciutadans/es. Presentació de sol·licituds, escrits i comunicacions. Els registres. Terminis: còmput, ampliació i tramitació d'urgència.
  
Tema 9. Iniciació del procediment: classes; subsanació i millora de sol·licituds. Ordenació. Instrucció: intervenció dels interessats; prova; informes.
  
Tema 10. Fiscalització del procediment: obligació de l'administració de resoldre. Contingut de la resolució expressa: principis de congruència i de no-agreujament de la situació inicial. La terminació convencional. Actes presumptes, positius i negatius, i certificació per a la seua eficàcia. El desistiment i la renúncia. La caducitat i la perempció dels procediments.
  
Tema 11. Els procediments d'execució: títol i mitjans. Els procediments de revisió. Revisió d'ofici d'actes nuls i anul·lables; l'acció de nul·litat; la suspensió de l'execució d'acte subjecte a revisió. Revocació d'actes no declaratius de drets i de gravamen. Rectificació d'errades materials o de fet. Reclamacions prèvies a l'exercici d'accions civils o laborals. Límits a la revisió.
  
Tema 12. Recursos administratius: principis generals. Actes susceptibles de recursos administratius, disposicions generals i actes administratius impugnables directament en seu jurisdiccional: la comunicació prèvia. Suspensió de l'execució de l'acte recorregut. Resolució del recurs: expressa, per silenci i per procediments de conciliació, mediació i arbitratge. El recurs ordinari. El recurs de revisió.
  
Tema 13. Principis de l'exercici de la potestat sancionadora. El procediment sancionador.
  
Tema 14. La Jurisdicció Contenciosa Administrativa. La seua naturalesa, extensió i límits. Òrgans jurisdiccionals i llurs competències.
  
Tema 15. Les parts en el procés contenciós administratiu. L'objecte del recurs contenciós administratiu. El procediment en primera o única instància.
  
Tema 16. Les peculiaritats del procés contenciós administratiu en matèria de protecció de drets fonamentals. Altres processos especials: en matèria de personal i en matèria electoral. El procediment de revisió de les sentències d'instància: cassació i revisió.
  
Tema 17. L'Administració i la jurisdicció ordinària. Els interdictes i l'administració.
  
Tema 18. La legislació reguladora dels contractes de les administracions públiques. La figura del contracte administratiu. Contractes administratius i contractes privats de l'administració en l'ordenament vigent. Requisits dels contractes. Òrgans de contractació. El contractista: capacitat, solvència, prohibicions, classificació.
  
Tema 19. La selecció del contractista. Actuacions prèvies a la contractació. Procediments, formes i criteris d'adjudicació. Garanties. Perfeccionament i formalització del contracte.
  
Tema 20. Execució i modificació dels contractes administratius. Les prerrogatives de l'administració. L'equilibri financer dels contractes. La revisió de preus.
  
Tema 21. La invalidesa dels contractes. La doctrina dels actes separables. L'extinció dels contractes administratius: causes, modalitats i efectes.
  
Tema 22. L'expropiació forçosa. Naturalesa i justificació de la potestat expropiatòria. Els subjectes de la potestat expropiatòria. La causa expropiandi. El contingut de l'expropiació.
  
Tema 23. Procediment expropiatori general. La declaració de necessitat de l'ocupació dels béns o drets objecte de l'expropiació. La indemnització o preu just. La garantia del preu just front a demores i depreciació monetària. El pagament. La declaració d'urgència de l'ocupació dels béns afectats per l'expropiació.
  
Tema 24. Garanties jurisdiccionals. La reversió del bé expropiat. Expropiacions especials. Els convenis expropiatoris.
  
Tema 25. La responsabilitat de l'Administració Pública. Evolució. Pressupostos. Efectivitat de la reparació. L'acció de responsabilitat. La responsabilitat per actes administratius.
  
Tema 26. Formes d'acció administrativa. El foment: en especial, les subvencions. La policia administrativa i les seues classes.
  
Tema 27. El servei públic. Concepte. Evolució i crisi. Els modes de gestió del servei públic. La gestió directa.
  
Tema 28. La concessió. Concepte, naturalesa i classes. Elements. Potestats de l'administració. Drets i obligacions del concessionari. El concessionari i els usuaris. Modes d'extinció de la concessió.
  
Tema 29. L'arrendament. El concert. L'empresa mixta i la gestió interessada. El consorci.
  
Tema 30. El domini públic. Concepte i naturalesa. Elements. Subjecte, objecte i destinació. Afectació i mutacions demanials.
  
Tema 31. Règim jurídic del domini públic. Ús o utilització. La concessió i la reserva demanial.
  
Tema 32. El patrimoni privat de les entitats públiques. Règim jurídic, potestats de l'administració i règim d'adquisició, ús i alienació.
  
Tema 33. L'Administració Local en la Constitució de 1978. El principi d'autonomia: el seu significat i abast. Garantia institucional de l'autonomia local. La doctrina del Tribunal Constitucional.
  
Tema 34. La potestat reglamentària de les entitats locals. Òrgans titulars. Reglament orgànic i ordenances: distinció, procediment d'elaboració i aprovació. La publicació de les normes locals.
  
Tema 35. Les eleccions locals. Evolució en el dret històric espanyol i principis de la legislació electoral vigent. Els partits polítics en la representació local. El districte electoral. Electors i elegibles. L'administració i el procediment electoral.
  
Tema 36. El municipi. Concepte. El municipi com una entitat bàsica de l'organització territorial de l'estat, com una entitat representativa dels interessos locals i com una organització prestadora dels serveis públics.
  
Tema 37. L'organització municipal: principis fonamentals. Els òrgans bàsics: alcalde, tinents d'alcalde, Plenari i Comissió de Govern. Els òrgans complementaris. L'estatut dels membres de les entitats locals.
  
Tema 38. Els règims municipals especials. El règim de consell obert. Els règims de creació autonòmica. Els municipis amb estatut jurídic especial. Les entitats locals territorials d'àmbit inferior al municipal.
  
Tema 39. Les comarques en el dret espanyol: règims autonòmics. Les entitats associatives, amb referència especial a les mancomunitats i comunitats de vila i terra. Les àrees metropolitanes: règim actual.
  
Tema 40. El procés històric de formació de la província com a entitat local. La persistència de la seua doble condició d'entitat local i circumscripció per a la prestació de serveis estatals. El paper de la província en la configuració de l'estat de les autonomies.
  
Tema 41. Òrgans de govern i administració de la província: Òrgans bàsics i complementaris. El Ple: composició i elecció. El president, els vicepresidents i la Comissió de Govern. Atribucions dels distints òrgans de govern.
  
Tema 42. Les relacions entre l'Administració Local i les altres administracions públiques. Principis generals. Fórmules de cooperació, col·laboració i coordinació. Tècniques de control. La dissolució de les entitats locals.
  
Tema 43. Règim de la impugnació i suspensió dels actes i acords locals en cas de conflicte amb l'Administració de l'Estat i la de les comunitats autònomes. La impugnació per les corporacions locals de les disposicions i actes d'altres administracions públiques que en lesionen l'autonomia.
  
Annex III
  
Hisenda Pública i altres branques del Dret.
  
Tema 1. La Hisenda Pública. Principis generals i privilegis de la Hisenda Pública. Règim de la Hisenda Pública de la Comunitat Valenciana.
  
Tema 2. El pressupost: concepte, naturalesa i classes. Els principis pressupostaris i llur evolució. El pressupost de la Comunitat Valenciana; fonts del seu ordenament jurídic; contingut i principis bàsics de la seua estructura.
  
Tema 3. Règim jurídic de l'elaboració, aprovació i modificació, execució i liquidació dels pressuposts de la Comunitat Valenciana. Pressupostos dels organismes autònoms i de les empreses públiques: el seu control.
  
Tema 4. La despesa pública: concepte, principis constitucionals i règim jurídic. Les subvencions: concepte, naturalesa i classes. Els ingressos públics: concepte; classificació; ingressos ordinaris i extraordinaris.
  
Tema 5. El deute públic: concepte i classes. Emissió, consolidació i amortització de títols. Normes de la legislació vigent. Prescripció de capitals i interessos.
  
Tema 6. El Patrimoni de la Comunitat Valenciana. Disposicions generals i organització. Béns que l'integren; classes. Canvis de qualificació i afectació. Adquisició. Alienació i cessió. Protecció i defensa.
  
Tema 7. Principis generals de l'ordenament tributari vigent. Especial referència als continguts en la Constitució. Les normes tributàries. La seua aplicació. Criteris legals, jurisprudencials i doctrinals sobre la interpretació de les normes tributàries.
  
Tema 8. La potestat tributària de les comunitats autònomes. Els seus límits.
  
Tema 9. La Llei Orgànica de Finançament de les Comunitats Autònomes: significat, naturalesa i estructura. Principis generals de la llei. El Consell de Política Fiscal i Financera. Recursos de les comunitats autònomes. Assignacions del Fons de Compensació Interterritorial.
  
Tema 10. Hisendes locals: els seus recursos. Tributs: normes generals. Imposició i ordenació.
  
Tema 11. Impostos municipals sobre béns, immobles i activitats econòmiques. Referència a altres impostos municipals.
  
Tema 12. El Tribunal de Comptes; la seua naturalesa. Composició i organització. Funció fiscalitzadora. Funció jurisdiccional. Idea dels principals procediments.
  
Tema 13. Dret Civil: concepte i contingut. La formació del Dret Civil a Espanya. El Codi Civil.
  
Tema 14. La persona física. Començament i fi de la personalitat. Capacitat jurídica i d'obrar de la persona. L'estat civil. El Registre Civil.
  
Tema 15. Les persones jurídiques. Les diferents teories sobre la personalitat de les persones jurídiques. Classes de persones jurídiques. El domicili i la nacionalitat de les persones jurídiques. Capacitat de les persones jurídiques. Modificació i extinció. Les associacions i les fundacions. La representació.
  
Tema 16. El temps en les relacions jurídiques. La prescripció i les seues classes. La caducitat.
  
Tema 17. Concepte i contingut del Dret Mercantil. Fonts del Dret Mercantil. El Codi de Comerç. Els actes de comerç.
  
Tema 18. L'empresa mercantil: concepte, elements i naturalesa. La comptabilitat mercantil. Les societats mercantils. Les societats de responsabilitat limitada i les societats anònimes.
  
Tema 19. El procés civil. Caràcters generals. El procés civil ordinari.
  
Tema 20. Recursos en matèria civil: apel·lació, cassació i revisió.
  
Tema 21. El procés laboral. Les parts. L'objecte del procés. Actes previs. El procés ordinari.
  
Tema 22. El procés penal. Les parts. Persones aforades. Fase intermèdia i judici oral. Sentència i cosa jutjada.
  
Tema 23. El contracte de treball. Concepte. Naturalesa. Supòsits. Forma. Contingut i règim jurídic.
  
Tema 24. Modificació, suspensió i extinció del contracte de treball.
  
Tema 25. Condicions de treball: jornades i descansos. Règim retributiu.
  
Tema 26. Règim de representació del personal, òrgans. Especial consideració d'aquests òrgans en les administracions públiques.
  
Tema 27. La Seguretat Social. Règim General. Afiliació i cotització. Acció protectora. Contingències i prestacions. La Seguretat Social dels funcionaris públics.
  
Tema 28. Conflictes de treball: concepte i enquadrament. Classificació dels conflictes col·lectius. Procediment de solució de conflictes: conciliació, mediació i arbitratge. Vaga i tancament patronal.
  
Annex IV
  
Concurs-oposició per a la provisió d'1 plaça de cap del Servei d'Assistència Tècnica i Manteniment de les Corts Valencianes.
  
Convocatòria de data
  
(primer cognom)
  
(nom)
  
(segon cognom)
  
Dat de naixement
  
Nacionalitat
  
Document nacional d'identitat
  
Adreça
  
Població \_\_\_\_\_\_\_\_\_\_\_\_\_\_\_\_\_\_\_ CP
  
Telèfon
  
Mèrits que s'al·leguen:
  
- Títols acadèmics:
  
- Mèrits:
  
- Idiomes:
  
Aspirants amb discapacitació, mesures d'adaptació que sol·liciten:
  
1 2 3 4 5
  
La persona sotasignada declara que reuneix tots i cada un dels requisits assenyalats en la base segona de la convocatòria, els quals acreditarà documentalment d'acord amb la base sèptima.
  
València, \_\_\_\_\_\_ de \_\_\_\_\_\_\_\_\_\_\_\_\_\_\_\_\_\_\_ de \_\_\_\_\_\_